CELEX: 32016R1313
Language: hr
Date: 2016-08-01 00:00:00
Title: Provedbena uredba Komisije (EU) 2016/1313 оd 1. kolovoza 2016. o izmjeni Provedbene uredbe (EU) br. 540/2011 u pogledu uvjeta za odobrenje aktivne tvari glifosat (Tekst značajan za EGP)

2.8.2016   
            
            
               HR
            
            
               Službeni list Europske unije
            
            
               L 208/1
            
         PROVEDBENA UREDBA KOMISIJE (EU) 2016/1313
   оd 1. kolovoza 2016.
   o izmjeni Provedbene uredbe (EU) br. 540/2011 u pogledu uvjeta za odobrenje aktivne tvari glifosat
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno prvu mogućnost iz njezina članka 21. stavka 3.,
   budući da:
   
               (1)
            
            
               Predmetna je aktivna tvar Direktivom Komisije 2001/99/EZ (2) uvrštena u Prilog I. Direktivi Vijeća 91/414/EEZ (3).
            
         
               (2)
            
            
               Aktivne tvari uvrštene u Prilog I. Direktivi 91/414/EEZ smatraju se odobrenima u skladu s Uredbom (EZ) br. 1107/2009 te su navedene u dijelu A Priloga Provedbenoj uredbi Komisije (EU) br. 540/2011 (4).
            
         
               (3)
            
            
               Odobrenje aktivne tvari glifosat, kako je navedeno u Prilogu Provedbenoj uredbi (EU) br. 540/2011, istječe 6 mjeseci od datuma kada Komisija primi mišljenje Odbora za procjenu rizika Europske agencije za kemikalije ili 31. prosinca 2017., ovisno o tome što je ranije.
            
         
               (4)
            
            
               Europska agencija za sigurnost hrane (dalje u tekstu: „Agencija”) dostavila je Komisiji 30. listopada 2015. (5) izvješće o toksikološkoj ocjeni polietoksiliranog lojeva amina (CAS br. 61791-26-2), tvari koja se često upotrebljava kao koformulant u sredstvima za zaštitu bilja koja sadržavaju glifosat. U njemu je navela zaključak da je u odnosu na glifosat, u svim izmjerenim parametrima utvrđeno značajno toksično djelovanje polietoksiliranog lojeva amina. Daljnji problemi istaknuti su u pogledu mogućeg negativnog utjecaja polietoksiliranog lojeva amina na ljudsko zdravlje pri njegovoj uporabi u sredstvima za zaštitu bilja koja sadržavaju glifosat. Agencija je navela i da se medicinski podaci za ljude u pogledu sredstava za zaštitu bilja koja sadržavaju glifosat vjerojatno mogu objasniti činjenicom da je toksično djelovanje većinom uzrokovano komponentom polietoksiliranog lojeva amina u formulaciji.
            
         
               (5)
            
            
               U skladu s Direktivom 2009/128/EZ Europskog parlamenta i Vijeća (6), u vezi s člankom 55. Uredbe (EZ) br. 1107/2009, države članice trebale bi poticati razvoj i uvođenje integrirane zaštite bilja te alternativnih pristupa i tehnologija kako bi se smanjila ovisnost o uporabi pesticida. Budući da se sredstva za zaštitu bilja koja sadržavaju glifosat često upotrebljavaju za nepoljoprivredne namjene, države članice trebale bi osigurati da se uporaba sredstava za zaštitu bilja koja sadržavaju glifosat svede na najmanju moguću mjeru ili zabrani na područjima kao što su javni parkovi i vrtovi, sportski i rekreacijski tereni, školska i dječja igrališta te u neposrednoj blizini zdravstvenih ustanova.
            
         
               (6)
            
            
               Sredstva za zaštitu bilja koja sadržavaju glifosat upotrebljavaju se i prije berbe. U određenim je slučajevima upotreba prije berbe radi zaustavljanja ili sprječavanja neželjenog rasta korova u skladu s dobrom poljoprivrednom praksom. No, čini se da se sredstva za zaštitu bilja koja sadržavaju glifosat upotrebljavaju i za kontrolu vremena berbe ili optimiziranja vršidbe bez obzira na to što se smatra da ta uporaba nije u skladu s dobrom poljoprivrednom praksom. Stoga je moguće da takva uporaba nije u skladu s odredbama iz članka 55. Uredbe (EZ) br. 1107/2009. Države članice trebale bi stoga pri odobravanju proizvoda za zaštitu bilja obratiti posebnu pozornost na to da uporaba prije berbe bude u skladu s dobrom poljoprivrednom praksom.
            
         
               (7)
            
            
               Komisija je pozvala podnositelje prijave da dostave svoje primjedbe.
            
         
               (8)
            
            
               S obzirom na postojeća znanstvena i tehnička saznanja primjereno je izmijeniti uvjete uporabe te aktivne tvari, a posebno isključivanjem koformulanta polietoksiliranog lojeva amina (CAS br. 61791-26-2) iz uporabe u sredstvima za zaštitu bilja koja sadržavaju glifosat.
            
         
               (9)
            
            
               Provedbenu uredbu (EU) br. 540/2011 trebalo bi na odgovarajući način izmijeniti.
            
         
               (10)
            
            
               U skladu s člankom 27. stavkom 2. Uredbe (EZ) br. 1107/2009, sastavlja se popis koformulanata koji nisu prihvaćeni za uporabu u sredstvima za zaštitu bilja. Komisija, Agencija i države članice započele su s radom na sastavljanju tog popisa. Pritom će Komisija obratiti posebnu pozornost na moguće štetne koformulante koji se upotrebljavaju u sredstvima za zaštitu bilja koja sadržavaju glifosat. Popis neprihvatljivih koformulanata bit će sastavljen u zasebnom aktu, u skladu s proceduralnim zahtjevima utvrđenima u članku 27. stavku 2. Uredbe (EZ) br. 1107/2009.
            
         
               (11)
            
            
               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU UREDBU:
   Članak 1.
   U sedmom stupcu „Posebne odredbe” unosa 25. o glifosatu u dijelu A Priloga Provedbenoj uredbi (EU) br. 540/2011 tekst se zamjenjuje sljedećim:
   „Dopušten za uporabu samo kao herbicid.
   Za provedbu jedinstvenih načela iz članka 29. stavka 6. Uredbe (EZ) br. 1107/2009 uzimaju se u obzir zaključci izvješća o pregledu za glifosat, a posebno njegovi dodaci I. i II., kako ga je izmijenio Stalni odbor za bilje, životinje, hranu i hranu za životinje 27. lipnja 2016. U ovoj cjelokupnoj ocjeni države članice trebaju:
   
               —
            
            
               obratiti posebnu pozornost na zaštitu podzemnih voda u osjetljivim područjima, posebice u slučaju uporabe na nepoljoprivrednim površinama,
            
         
               —
            
            
               obratiti posebnu pozornost na rizike povezane s uporabom na područjima navedenima u članku 12. točki (a) Direktive 2009/128/EZ,
            
         
               —
            
            
               obratiti posebnu pozornost da upotrebe prije berbe budu u skladu s dobrim poljoprivrednim praksama.
            
         Države članice osiguravaju da sredstva za zaštitu bilja koja sadržavaju glifosat ne sadržavaju koformulant polietoksilirani lojev amin (CAS br. 61791-26-2)”.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 1. kolovoza 2016.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 309, 24.11.2009., str. 1.
   
   
      (2)  Direktiva Komisije 2001/99/EZ od 20. studenoga 2001. o izmjeni Priloga I. Direktivi Vijeća 91/414/EEZ o stavljanju sredstava za zaštitu bilja na tržište radi uvrštavanja glifosata i tifensulfuron-metila kao aktivnih tvari (SL L 304, 21.11.2001., str. 14.).
   
      (3)  Direktiva Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (SL L 230, 19.8.1991., str. 1.).
   
      (4)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).
   
      (5)  EFSA Journal 2015.; 13(11): 4303. Dostupno na sljedećim internetskim stranicama: www.efsa.europa.eu.
   
      (6)  Direktiva 2009/128/EZ Europskog parlamenta i Vijeća od 21. listopada 2009. o uspostavi okvira za djelovanje Zajednice u postizanju održive uporabe pesticida (SL L 309, 24.11.2009., str. 71.).